CELEX: 32020D1131
Language: lt
Date: 1596067200000
Title: Tarybos sprendimas (BUSP) 2020/1131 2020 m. liepos 30 d. kuriuo pradedama Europos Sąjungos BSGP patariamoji misija Centrinės Afrikos Respublikoje (EUAM RCA)

31.7.2020   
               
               
                  LT
               
               
                  Europos Sąjungos oficialusis leidinys
               
               
                  L 247/16
               
            
         TARYBOS SPRENDIMAS (BUSP) 2020/1131
         2020 m. liepos 30 d.
         kuriuo pradedama Europos Sąjungos BSGP patariamoji misija Centrinės Afrikos Respublikoje (EUAM RCA)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į 2019 m. gruodžio 9 d. Tarybos sprendimą (BUSP) 2019/2110 dėl Europos Sąjungos BSGP patariamosios misijos Centrinės Afrikos Respublikoje (EUAM RCA) (1),
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2019 m. gruodžio 9 d. Taryba priėmė Sprendimą (BUSP) 2019/2110 dėl Europos Sąjungos BSGP patariamosios misijos Centrinės Afrikos Respublikoje (EUAM RCA);
                  
               
                     (2)
                  
                  
                     2020 m. birželio 18 d. Politinis ir saugumo komitetas (PSK) susitarė, kad EUAM RCA operacijos planas (OPLAN) turėtų būti patvirtintas;
                  
               
                     (3)
                  
                  
                     atsižvelgiant į civilinių operacijų vado rekomendaciją ir EUAM RCA pasiekus pradinį operacinį pajėgumą, misija turėtų būti pradėta 2020 m. rugpjūčio 9 d. ir turėtų būti vykdoma dvejus metus;
                  
               
                     (4)
                  
                  
                     Sprendimu (BUSP) 2019/2110 numatyta 7 100 000 EUR orientacinė finansavimo suma su EUAM RCA susijusioms išlaidoms padengti pirmuosius šešis mėnesius nuo to sprendimo įsigaliojimo. Tarybos sprendimu (BUSP) 2020/664 (2) šios orientacinės finansavimo sumos galiojimas pratęstas iki 2020 m. rugpjūčio 8 d. Turėtų būti numatyta papildoma orientacinė suma laikotarpiui nuo misijos pradžios iki 2022 m. rugpjūčio 8 d.;
                  
               
                     (5)
                  
                  
                     EUAM RCA turėtų turėti projektų grupę, kuri nustatytų ir įgyvendintų projektus su EUAM RCA susijusiose srityse ir remtų jos tikslus;
                  
               
                     (6)
                  
                  
                     todėl Sprendimas (BUSP) 2019/2110 turėtų būti atitinkamai iš dalies pakeistas;
                  
               
                     (7)
                  
                  
                     EUAM RCA bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,
                  
               PRIĖMĖ ŠĮ SPRENDIMĄ:
         
            1 straipsnis
            EUAM RCA OPLAN patvirtinamas.
         
         
            2 straipsnis
            EUAM RCA pradedama 2020 m. rugpjūčio 9 d.
         
         
            3 straipsnis
            EUAM RCA civilinių operacijų vadas įgaliojamas nedelsiant pradėti vykdyti misiją.
         
         
            4 straipsnis
            Sprendimas (BUSP) 2019/2110 iš dalies keičiamas taip:
            
                        1)
                     
                     
                        13 straipsnio 1 dalis pakeičiama taip:
                        
                           „1.   Orientacinė finansavimo suma, skirta su EUAM RCA susijusioms išlaidoms laikotarpiu nuo 2019 m. gruodžio 9 d. iki 2022 m. rugpjūčio 8 d. padengti, yra 30 352 481,10 EUR. Sprendimą dėl vėlesnio laikotarpio orientacinės finansavimo sumos priima Taryba.“;
                        
                     
                  
                        2)
                     
                     
                        įterpiamas šis straipsnis:
                        
                           „13a straipsnis
                           Projektų grupė
                           
                              1.   EUAM RCA turi projektų grupę projektams nustatyti ir įgyvendinti. EUAM RCA atitinkamai sudaro palankesnes sąlygas valstybių narių ir trečiųjų valstybių atsakomybe su EUAM RCA susijusiose srityse įgyvendinamiems projektams, kuriais remiami jos tikslai, ir teikia su jais susijusias konsultacijas.
                           
                           
                              2.   Laikantis 3 dalies, EUAM RCA yra įgaliota naudoti valstybių narių arba trečiųjų valstybių finansinius įnašus nustatytiems projektams, kurie nuosekliai papildo kitus EUAM RCA veiksmus, įgyvendinti, jei tie projektai:
                              
                                          a)
                                       
                                       
                                          yra numatyti šio sprendimo finansinėje pažymoje arba
                                       
                                    
                                          b)
                                       
                                       
                                          yra įtraukti įgaliojimų vykdymo laikotarpiu, misijos vadovo prašymu iš dalies pakeitus finansinę pažymą.
                                       
                                    EUAM RCA su prisidedančiomis valstybėmis sudaro susitarimą, kuriame visų pirma nustatomos konkrečios procedūros, taikomos nagrinėjant trečiųjų šalių skundus dėl žalos, padarytos dėl EUAM RCA veiksmų arba neveikimo naudojant lėšas, kurias skyrė tos valstybės. Prisidedančios valstybės jokiomis aplinkybėmis negali Sąjungos ar vyriausiojo įgaliotinio laikyti atsakingais už EUAM RCA veiksmus ar neveikimą naudojant lėšas, kurias skyrė tos valstybės.
                           
                           
                              3.   Projektų grupei skiriamus trečiųjų valstybių finansinius įnašus turi priimti PSK.“
                           
                        
                     
                  
         
            5 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. liepos 30 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 318, 2019 12 10, p. 141.
         
            (2)  2020 m. gegužės 18 d. Tarybos sprendimas (BUSP) 2020/664, kuriuo iš dalies keičiamas Sprendimas (BUSP) 2019/2110 dėl Europos Sąjungos BSGP patariamosios misijos Centrinės Afrikos Respublikoje (EUAM RCA) (OL L 157, 2020 5 19, p. 3).